
DISSERTATIO  MEDICA 


DE 

ASTHMATE. 


auctore  samuele  tho.  giiegg. 


Apud  medicos  antiquiores  Asthma  duas  in 
species  diductum  est :  nimirum  in  Asthma 
humorale,  pituitosum,  humidum,  et  in 
spasmodicum,  siccum,  et  convulsivum.  Per 
primum  fere  dyspnoeam  hodiernam  intellex¬ 
erunt.  Ultimum,  vero  Cullenus  hisce  ver¬ 
bis  definivit. 

“  Spirandi  difficultas  per  intervalla  subh 
“  ens  :  cum  angustiae  in  pectore  sensu  et  re- 
“  spiratione  cum  sibilo  strepente :  tussis  sub 
“  initio  paroxysmi  difficilis,  vel  nulla,  versus 

“  finem  libera,  cum  sputo  muci  saepe  co- 
“  pioso.” 

Asthmatis  vero  idem  auctor  species  tres 
fecit,  non  signorum,  sed  causarum  discrimina 
respicientes  :  quae  ideo  ab  Asthmate  spas¬ 
modico  nihil  discrepant. 

Asthmatis  impetus  fere  subitus  est,  atque 
plerumque  brevis.  Utrumque  sexum  adori¬ 
tur,  saepius  tamen  mares  plenos :  quos  ad 
summam  tandem  maciem  et  debilitatem  nun¬ 
quam  non  redigit,  iteratis  suis  accessionibus. 
Hic  morbus  plerumque  post  pubertatem  ap¬ 
paret  :  sed  exempla  etiam  Asthmatis  decennis 
visa  sunt. 

Accessus  fere  prima  vel  secunda  hora  an¬ 
telucana  supervenit ;  praegressis  fere  lan¬ 
guore  animi  insigni  corporisque  inflationibus ; 
urina  pallida  saepius  excreta ;  capitis  dolore ; 
somno  perturbato ;  angustiae,  vel  strictionis 
in  scrobiculo  cordis  sensu  ;  ructu.  Sub  de¬ 
cubitus  tempore  haec  mala  paulatim  irigra- 

vescunt ;  atque  miser  hoc  tempore  de  crucia¬ 
tu  iterum  perpetiendo  certus,  saepe  mortem 
dolorum  finem  exoptat. 

Noctu  aeger  subito  expergiscitur,  sensum¬ 
que  constrictionis  angustiaeque  circa  pectus 
vehementem  percipit :  qui  saepe  ad  laryngem 
usque  extenditur.  Hoc  tempore  spirandi  dif¬ 
ficultas  maxima  est.  Tam  inspiratio  quam 
expiratio  lenta  laboriosa  est ;  cum  sonitu  an¬ 
heloso,  sibilante:  pulsus  fit  celer,  aliquando 
abnormis.  Verisimile  enim  est,  sanguinem 
tum  per  pulmones  haud  ita  facile  transire  ; 
nam  plenis  asthmaticis  facies  tum  turgida, 
quasi  suffusa  est :  oculorum  vascula  praeter 
naturam  turgida  prominentia. 

Si  aeger  positum  supinum  forte  occupet, 
cum  paroxysmus  accedit,  quam  celerrime  po¬ 
situm  erectum  quaerit ;  eoque  remanere  cogi¬ 
tur,  donec  ille  magna  ex  parte  subsederit. 

Si  vero  mediocris  fuerit,  paroxysmus  ante 
horam  24tam  vel  48vanl  ab  initio  finitur. 

Remissio  nunc  paulatim  accedit,  spiritus  fit 
liberior,  minusque  laboriosus  :  ut  asthmaticus 
tussire,  commodiusque  loqui  nunc  valeat. 
Tussis  cum  sputo  redit,  postquam  accessus 
violentia  recessit,  quod  si  copiosum  et  facile, 
nunquam  non  mala  magnopere  imminuit : 
evacuatione  scilicet  e  partibus  maxime  affectis, 
vasa  olim  obstructa  vel  nimis  tensa  levantur. 

Nec  insolitum  est,  inter  paroxysmum  nares 
vim  sanguinis  mirificam  profundere :  quasi 
hac  via  natura  se  liberare  vellet.  Aliquamdiu 
post  accessum,  novus  paroxysmus  facile  inci¬ 
tatur  :  minima  exercitatio,  lenissima  volunta¬ 
tis  suae  contradictio  vel  oppositio,  reducit  no¬ 
vum  etiam  priore  molestiorem. 

Sub  paroxysmi  finem  urina  fit  saturrime  co¬ 
lorata,  sedimentum  demittens.  Sanitas  nunc 
paulatim  redit ;  animi  hilaritatem  secum  affe¬ 
rens  :  atque  Asthmaticus,  se  prorsus  libera¬ 
tum  credens,  omnibus  vitae  oblectamentis  se 
mergit,  reditum  mali  tam  sero  fugati  nec  me- 

tuens,  nec  recordans.  Hujus  autem  temeri¬ 
tatis  cito  eum  poenitet. 

Siquidem  varia  jam  tradita  indicia  non  ex 
voto  terminentur ;  sed  contra,  augescant ;  tum 
facies  suffusa  summam  anxietatem  denotat; 
extrema  frigescunt,  urina  et  alvus  sua  sponte 
redduntur.  Summum  periculum  est;  atque 
nisi  prompte  succurritur  mors  cito  miseriis  fi¬ 
nem  imponet. 

Ventriculus  et  intestina  saepe  torminibus 
crudelibus,  caloribus  ardentibus  vexantur ; 
menses  aut  obstructi,  aut  ante  diem  producti 
sunt :  etiam  crurum  tumores,  animi  deliquia, 
palpitationes,  universa  relaxatio  et  debilitas, 
cum  aliis  signis  hydropicis  in  ultimo  hujus 
morbi  tempore  apparent.  Asthma  saepe  hae- 
reditarium  est,  atque  corpori  semel  radicitus 
infixum  per  vitam  durat. 

DE  CAUSIS  PRAEDISPONENTIBUS. 

Temperamentum  prae  aliis,  ut  Gregorius 
bene  in  Conspectu  Medicinae  Theoreticae  no¬ 
tavit,  Cholericum  ad  Asthma  proclives  reddit : 
hujusmodi  enim  homines  congestionibus  san¬ 
guinis  in  pulmonibus  subitis,  etiam  motibus 
animi  vehementioribus  magis  obnoxii  sunt. 
Quaecunque  sanguinis  impetum  accelerare 
tendunt,  evitari  assidue  debent. 

Causae  autem  praedisponentes  praecipue 
sunt  thoracis,  aut  viscerum  ejus  prava  confor¬ 
matio;  collum  breve,  humeri  angustiores;  pro¬ 
clivitas  haereditaria,  rubeolae  reliquiae,  tussis 
hybernalis,  pleuritides  ;  pulmonum  mobilitas 
morbida,  obstructiones  pulmonum  ex  tuber¬ 
culis.  Exemplum  apud  Hippocratem  ex- 
tat :  “  Filia  Agasiae  quae  adhuc  puella  anhe- 
“  losa  fuit  a  tuberculo  crudo ;  concoctu  per- 
“  tinace ;  sed  gravida  facta  tuberculum  rup- 
“  tum  est,  aegra  asthmatica  relicta.” 

Aliae  causae  praedisponentes  sunt  vita  se¬ 
dentaria,  senectus,  gibbositas,  vapores  metalli¬ 
ci.  Medicamentarium  quendam  novi,  qui  par¬ 
ticulis  ipecacuanhae  inter  terendum  tenuiori¬ 
bus  in  laryngem  exceptis,  asthmaticus  deinceps 
remansit. 


DE  CAUSIS  EXCITANTIBUS. 

Coeli  effectus  in  Asthmatis  obnoxios  ma¬ 
nifestissimi  sunt.  Aer  siccus,  corpusculis 
alienis,  vaporibus,  fumis,  similibusque  liber, 
morbo  eorum  amicissimus  est.  Sed  causae 
Asthmatis  varient  pro  corporis  affecti  consti¬ 
tutione  ;  alius  enim  tempestate  frigida,  alius 
calida  afficitur.  Sed,  ut  mihi  apparet,  asth¬ 
maticorum  plerique  longe  saepius  coelo  fri¬ 
gido  pluvioso,  cum  nubilis  offendi  solent. 
Affectus  animi  quoque  accessum  inducere 
possunt,  desiderium,  gaudium,  ira,  moestitia, 
consternatio,  terror,  aliique.  “  Nec  amoris  gau- 
“  diis  fruendis  bene  accommodatur  Asthma- 
“  ticus.” 

Aneurysmata  aortae,  diaetae  errores,  a- 
qua  in  pectore,  hepatis,  aliorum  que  viscerum 
amplificatio,  taenia  inter  causas  quoque  excit¬ 
antes  recenseri  debent.  Exercitatio  vehemens, 
vel  quicquid  sanguinis  motum  accelerat  eos¬ 
dem  vehementer  afficit.  Cullenus  dicit 
quod  cum  accessus  Asthmatis  a  plenitudine 
quadam  vasorum  pulmonum  pendere  videan¬ 
tur  ;  non  veri  absimile  est,  obstructionem 
perspirationis,  sanguinisque  ad  summam  cu¬ 
tem  impetum,  accumulationi  ejusdem  in  pul¬ 
monibus  favere ;  ideoque  Asthmati  excitando 
contribuere. 

Venti  occidentales,  tam  favonius  quam  cau- 
rus  minime  Asthmaticis  nocent.  Sed  Eurus 
diuturnus  molestissime  habet.  Observatum 
est.  Asthmatis  accessum  saepe  procellae  an¬ 
tecedere  ;  procellae  enim  tempestates  que  gra¬ 
ves  omnigenae  aeris  insolitam  levitatem  fere 
praen uneium  habent ;  atque  pro  caloris  fri¬ 
gori  sve  gradu  hanc  vicessitudinem  comitante, 
Asthmaticus  magis  minusve  angitur. 

DE  CAUSA  PROXIMA. 


Pauci  quidem  morbi  pluribus  controver¬ 
siis  de  causa  proxima,  quam  Asthma,  originem 
dederunt.  Willisius  erat  qui  primus  notio¬ 
nem  convulsionis  in  Asthmate  confirmavit ; 
Hoffmannus,  Floyer,  aliique  eam  adopta¬ 
verunt  ;  sed  Cullenus  ultra  excoluit  atque 
exornavit;  Darwinius  conatibus  voluntariis 

t 

vehementibus  ad  dolorem  mitigandum  exer- 
tis,  attribuit ;  ut  spasmos  tamen  adesse  una 
fateatur.  Culleni  verba  sunt,  “  Causa  proxi- 
“  ma  asthmatis  videtur  esse  constrictio  prae- 
“  ter  naturam  et  quodammodo  spasmodica 
“  fibrarum  musculosarum  bronchiorum ;  qua- 
“  lis  non  tantum  earum  dilatationem  liberae 
“  et  plenae  inspirationi  necessariam,  sed  rigi- 
“  ditatem,  quae  plenam  et  liberam  expiratio- 
nem  prohibet,  iisdem  impertit.” 

Alii,  et  doctissimi  viri  morbum  in  larynge, 
non  in  pulmonum  fibris,  musculisve  respirato- 

riis  posuerunt :  et  ex  toto  apparet  theoriam 
morbi  nondum  ita  bene  constitutam  esse. 

0 

DE  PROGNOSE 

# 

Spes  curationis  aestimanda  est  ex  violentia 
et  duratione  signorum,  aegri  aetate,  constitu¬ 
tione  corporis,  natura  proclivitatis,  et  potentia 
causarum  excitantium. 

Si  corpus  morbo  vacuum  sit,  ut  a  pectoris 
prava  conformatione :  ab  obstructionibus  et 
tuberculis  in  pulmonibus :  si  aeger  demum 
juvenis  sit,  restitutio  longe  certius  sperari 
potest. 

%  • 

Contra,  si  vitae  aetatem  provectiorem  vel 
fere  ullam  post  pubertatem,  adoritur,  cum 
crebris  accessionis  reditibus  diu  continuatis  ; 
si  respiratio  laboriosa,  pulmones  pituita  vehe¬ 
menter  obstructi,  comitantes  tussi  pertinace, 
curatio  difficilis  est,  longa,  dubia.  Aliquan¬ 
do  in  pneumoniam  terminet,  sed  hoc  fere  junio¬ 
ribus  fit  circa  primam  aut  secundam  morbi 

accessionem  :  atque  saepe  celerrime  evadit  le~ 
thale.  Asthma  morbus  est,  qui  aegros  per 
longam  vitam  moleste  liabeat ;  nec  tamen  in 
longe  plurimis  exemplis  periculosus.  Si  vero 
morbus  diu  perstiterit,  atque  aeger  mortem  e 
multis  paroxysmis  suis  evaserit,  hydrops  finis 
erit,  qui  nunquam  non  aegrum  extinguit. 

« 

DE  DIAGNOSI. 

r. 

Asthma  morbus  nimis  manifestus  est,  nec 

i 

facile  aliis  morbis  confundi  potest,  excepta 
fortasse  dyspnoea.  Sensus  autem  plenitudi¬ 
nis,  et  perpetua  respirandi  difficultas,  hanc  ab 
Asthmate  satis  superque  distinguunt.  Siquan¬ 
do  dyspnoeae  causae  pro  tempore  suspensae 
fuerint,  is  morbus  speciem  intermittentem, 
Asthmatis  instar,  potest  praebere  :  sed  hujus¬ 
modi  accessiones  nunquam  constrictionis  sen¬ 
sum  praebent,  raro  anheloso  sonitu  sunt,  aut 
sputum  sub  fine  tantum  paroxysmi  ejiciunt. 

Nonnunquam  Asthma  conjungitur  cum 

pneumonia,  hydrope  pectoris,  vitiis  cordis ; 
sed  etiam  iis  exemplis  assidua  signorum  con¬ 
templatio,  auxiliante  stetlvoscopio,  comitan¬ 
tium  malorum  ingenium  detegit. 


DE  CADAVERUM  SECTIONE 

Mortuorum  incisio  hunc  morbum  nihil¬ 
dum  illustravit.  Morgagnius  aliique  anato¬ 
mici  serum  multum  effusum  in  cellis  pulmo¬ 
num  reperiunt.  Varii  affectus  diversorum 
viscerum  in  asthmaticis  veteribus  explorandis 
reperti  sunt ;  pulmones  pleurae  costarum  ad¬ 
haerescentes,  valvulae  cordis  in  os  conversae, 
foramen  ovale  patens ;  cor  ipsum  amplifica¬ 
tum,  adipe  obsitum,  sero  mersum  : 

Pulmones  fere  a  statu  naturali  multum 
mutati ;  aut  maculis  nigris  aut  tuberculis  ob¬ 
siti  ;  cum  multis  vitiis  :  quorum  nulla  tamen 
morbi  originem  explicant.  Saepissime  a  pue¬ 
ro  asthmatici,  pulmones  et  omnia  pectoris 
viscera  post  mortem  sanissima  ostenderunt. 

DE  MEDENDI  RATIONE. 

“  Raro”  inquit  Cullenus,  “  Asthma  pror- 
“  sus  sanatum  videmus :  nec  ego  ullam  me- 
“  dendi  rationem,  quam  probaverit  experientia, 
“  proponere  possum.” 

Asthmatis  quidem  paroxysmus  saepe  im¬ 
praesentiarum  allevari  potest ;  sed  morbi  cu¬ 
ratio  nisi  per  eorundem  intervalla  haud  conan¬ 
da  est. 

De  sanguinis  in  Asthmate  mittendi  utili¬ 
tate,  multi  dubitant.  Signa,  quae  eam  tamen 
exinanitionem  vindicare  videntur,  sunt  corpus 
plenum,  vultus  suffusus,  pulsus  plenus,  durus, 
paroxysmus  subitus  suffocationem  minitans, 
aetas  juvenilis.  Spes  tamen  inde  plerumque 
fallax  est :  saepe  enim  si  ad  illud  confugitur 
remedium,  praesertim  senibus,  periculosum 
est. 


Ipse  per  annos  aliquot  hoc  malo  laboravi ; 

atque  ita  affectus  ut  nemo  magis  unquam. 
Partim  propria  voluntate,  partim  medentium 
monitu  sanguinis  missionem  quater  perpessus 
sum  ;  modo  sub  ipso  paroxysmo,  modo  ante 
initium  ejus  arcendi  gratia,  sed  nunquam  quid 
commodi  inde,  nisi  semel,  percepi,  nimirum 
cum  impetus  pneumoniae  minaretur.  Contra 
iis  missionibus  quas,  experimenti  gratia,  ten- 
taveram,  accessum  pertinaciorem,  tussim  mi¬ 
nus  liberam,  dyspnoeam  diutius  haerentem, 
quam  vulgo  observavi. 

Quum  vero  nonnulli  solatii  quid  inde  perce¬ 
pisse  videntur,  forsitan  hirudinum,  vel  cucur¬ 
bitularum  pectori  admotio,  iis  omnia  missio¬ 
nis  generalis  beneficia,  et  sine  incommodis  ejus 
praestaret.  Quin  Dr  Whytt  memoriae  tra¬ 
didit  accessum  nervosum  aliquando  mera  cu¬ 
biti  punctione  sublatum  fuisse. 

Calhartica . — Plerumque  nocere  putantur  ; 
vehemens  quidem  purgatio  plenis  adhibita 
fuit,  forsan  eodem  consilio,  quo  medici  ad  san¬ 
guinem  mittendum  ducti  sunt.  Exempla  no- 

tantur  quibus  paroxysmum  induxisse  viden¬ 
tur.  Nec  ulla,  ideo,  nisi  mitissima  praecipi 
debent.  Asthmaticorum  alvo  attendere  tamen 
oportet,  atque  proclivitatem  ad  constipatio¬ 
nem,  siquando  appareat,  corrigere.  Hunc  ad 
finem  hauriat  mixturam  ex  Xtliei  radicis  3.j> 
Magnesiae  Jhj,  Zingiberis  3SS  compositam ; 
ad  cochleare  ex  aqua  menthae  piperitae  opti¬ 
mum  et  tutisimum  purgans  invenitur.  Inter 
paroxysmum,  si  alvus  admodum  adstricta  sit, 
Enema  molliens  administrari  potest. 

j Emetica. — Nonnullis  Asthmatis  stadiis  u- 
tilissima  reperta  sunt :  plerumque  ante  morbi 
accessionem.  Saepenumero  egomet,  pestem, 
vomitorio  tempestive  hausto,  fugavi :  acces¬ 
sione  sic  prorsus  evitata.  Quin  si  haec  non 
ex  toto  arceatur,  plerumque  longe  mitior  red¬ 
ditur  ;  spasmus  et  constrictio  minus  molesta 
sunt,  spiritus  multo  liberior.  Nunquam 
novi  vomitorium  inter  spasmum  gravem  pro¬ 
desse  ;  aut  ubi  ingens  sanguinis  ad  caput  im¬ 
petus  vel  ad  inflammationem  proclivitas  sub- 
esset.  In  universum  mitissima  adhibenda 

sunt ;  quorum  ipecacuanha  et  tartras  antimonii 
pro  aetate  aegri,  propinatae  optima  inventa 

sunt,  atque,  ni  fallor,  usitatissima. 

» 

Digitalia. — Nonnullis  mirifice  laudata  est : 
et  in  pauculis  exemplis  profuisse  videtur.  Sic 
in  Volumine  IV.  Diarii  Medici  et  Physici,  his¬ 
toria  a  Doctore  Sugue  Corcagiensi  narratur 
in  qua  digitalis  felicissimo  adhibita  est  even¬ 
tu. 

Opium. — Usus  opii  fere  universus  est,  atque 
optimo  quidem  jure :  sed,  aethere  adjecto, 
longe  utilior  evadit.  Si  quidem  hoc  medica¬ 
mentum  nimis  large  datum  fuerit,  facile  asth¬ 
matico  noceat.  Doctor  Biiee  stuporem  apo- 
plecticum  dierum  duorum  quatuor  opii  solidi 
granis  ad  initium  paroxysmi  haustis,  induxit, 
(p.  225.)  Perniciosos  vero  nimiae  dosis  effec¬ 
tus  egomet  haud  semel  expertus  sane.  Ut 
paroxysmum  arceat,  cum  aethere  sulphurico 
et  aceto  conjungi  debet,  et  tum  haud  raro  voto 
respondet.  Saepenumero,  vidi  guttas  tinc¬ 
turae  opii  xxxv.  3j  aetheris  sulphurici  ex 

aqua  paulula,  subsidente  jam  paroxymo  sump¬ 
tas,  etiam  dyspnoea  adhuc  urgeret,  tussis 

• 

et  excreatio  molestae  essent,  irritationem  om¬ 
nium  compescere,  summam  quietem  et  sola- 

% 

tium  universo  homini  praebere. 

Stramonium . — Hujus  medicamenti  fumus  in 
Asthmate  curando  summis  laudibus  elatus  est : 
quippe  qui  mala  repentissime  solvere  consue¬ 
verit.  Per  tubum  tabaci  cum  inhalatus  calo¬ 
ris  sensum  per  pectora  diffundit,  quem  spu¬ 
tum  nonnullis  sequitur.  Sed  aliis  aliisque 
corporis  constitutionibus  prius  experienda 
sunt  medicamenta,  quam  medicus  de  iis  pro- 
nunciare  certus  auset ;  quod  enim  his  pro¬ 
sit,  illis  haud  mediocriter,  praesertim  in  mobi¬ 
li  asthmaticorum  genere,  nocere  potest.  Nec 
inexpertus  loquor ;  post  enim  quam  hujus 
veneni  fumum  per  solidum  mensem  hora  de¬ 
cumbendi  assidue  hausissem  nullum  vel 
minimum  inde  commodum  percepi ;  immo 
quamvis  ab  eo  utique  ad  excreandum  procli¬ 
vior  factus,  nunquam  sputum  extussire  potui, 
sine  periculo,  ut  sensi,  suffocationis ;  sum- 

maque  animi  anxietate  inducenda.  Laudent 
igitur  quibus  profuerit,  et  utantur ;  nos  qui¬ 
dem  ei  vapori  nihil  debemus. 

Tabacum. — Haud  minus  quam  stramonium 
alii  laudant.  Alii  damnaverunt.  Bree  pror¬ 
sus  in  exilium  agit,  causam  Asthmatis  excitan¬ 
tem  aliquando  perhibens.  Fieri  facile  potest, 
ut  omnia  quae  vir  doctissimus  docet,  verissi¬ 
ma  sint ;  sed  casu  nostro  effectus  fumi  tabaci 
diversissimi  erant,  nec  unquam  incommodi. 

Tabacum  mitissimum  seligi  debet :  tempo¬ 
ra,  quibus  utilissimum  inveni,  erant,  1.  Cum 
prima  accessionis  indicia,  pectorisque  angus¬ 
tiae  percipiuntur :  2.  Cum  dyspnoea  conti¬ 
nuata  est,  cum  tussi  molesta. 

In  ultimo  statu  fatigatio  surgendi,  corpus¬ 
que  vestiendi  aliquando  intolerabilis  est :  at¬ 
que  hoc  angore  detentus  saepius  coactus  sum 
ante  residere,  tubumque  fumigantem  flagitare 
quam  e  cubiculo  prodire  auderem. 

Tantum  equidem  fistulam  hujus  salutife¬ 
ram  veneror,  ut  nemo  magis  ;  nec  unquam, 
nisi  eo  comite  stipatus  foras  exspatior. 

Vesica  foria. — In  Asthmate  multum  adhibita 
sunt.  Plerique  scriptorum  testantur  parum 
prodesse  ;  ne  durationem  etiam  mali  abbrevi- 
asse.  In  Asthmate  humorali  tamen  melius 
ax  ili  ari  dicuntur. 

Ipse  pluries  ea  expertus  sum  et  emplastrum 
pectori  quondam  per  tres  menses  applicatum 
servavi,  sed  nunquam  accessionem  levare,  aut 
durationem  ejus  decurtare  reperi. 

Cataplasmata . — Ex  allio  pedibus  admota 
auxilia  perutilia  nonnulli  censent. 

Fonticuli. — Quoque  commodi  esse  dicun¬ 
tur,  cum  plenitudo  causa  maxime  prominens 
est.  Cum  morbus  hydrope  generali  conjun¬ 
gitur,  auctor  est  Bhee,  “  respiratio  mire  leva- 
“  tur  fonticulis  femoribus  insertis.”  Illustris 
Fi.oyer  hanc  libationem  similem  ei  ex  criti- 

cis  evacuationibus  putat ;  adjieitque  ulcus 
humeri  quem  strinxerat  globus  tormentarius, 
in  pugna  memorabili  Boyni  fluminis,  fortis¬ 
simo  principi  Gulielmo  Angliae  Tertio, 
Asthma,  quamdiu  quid  profunderit,  exemisse. 

Expectorantia . — Haec  medicamenta  utilia 
sunt :  pulmones  enim  muco  onustos  levant, 
maxime  cum  sputum  difficile  est,  gummi  am- 
moniacum  probum  expectorans  fit ;  per  se 
datum  nimis  stimulat,  ideoque  cum  solvente 
salino  mixtum  propinetur. 

Assafoetida. — Fere  cum  scillis  jungitur, 
sed  non  multum  valet.  Acetum  scillae  opti¬ 
mum  expectorans  inveni.  Ex  cochleari  mi¬ 
nimo  zingiberes  in  aqua  paulula,  aceti  scillae 
3j  saepe  mihi  insigni  fuit  solatio  sub  paroxys¬ 
mi  initium.  Acetum  commune  aqua  dilutum 
expectorans  et  antispasmodicum  est  mihi  mi¬ 
nime  silentio  praetereundum  ;  utpote  cui,  per 
multas  accessiones,  singulari  beneficio  fuerit. 
Pilulae  pulveris  ipecacuanbae  granum  unum 
singulae  habentes,  hora  somni  optime  sputum 

movent ;  in  tussi  pertinace,  ut  sudorificum 
apprime  utiles  fiunt.  Pulvis  ipecacuanhae 
et  opii  quoque  utilissimus  est :  eodem  haud 

0 

una  vice  paroxysmum  imminentem  fugavi. 

Sed  nihil  mihi  aeque  profuit  ac  compositio 
infra  tradita,  quam  Doctissimus  G.  P.  Ali¬ 
son  institutionum  medicinae  professor,  mihi 
graviter  laboranti  praecepit. 

R.  Gumini  resinae  assafoetidae. 

- — - - ammoniaci,  a  a  oj. 

Pulv.  scillae  marit.  exsic.  9/. 
Mucilag.  acaciae  Arab.  q.  v. 

Subige  in  massulam,  quae  divid.  in 
pilulas  xiv  aequales. 

Duae  omni  mane  et  vesperi  resumendae  sunt. 

Vaporum  inhalatio  nonnunquam  prodest, 
nisi  aegrum  suffocando,  vel  corpore  flectendo, 
moleste  habeat :  aqua  calida  ex  aceto,  vel  ipsa 
aqua  huic  rei  accommodatur. 

Balneum  Calidum . — Non  multum  experi¬ 
entibus  profecisse  videtur.  Biiee  semper  lae¬ 
dere  contendit,  quippe  quod  dyspnoeam  ve¬ 
hementer  exasperat,  saepe  intra  paucas  horas 
paroxysmum  superinducat. 

Balneum  Frigidum. — “  Nulli  remedio  se- 
“  eundum  existimo  in  omnibus  Asthmatis  va- 
“  rietatibus.  Absente  paroxysmo  exhibetur.” 
Nec  aliud  novi,  quod  plus  solatii  aut  roboris 
corpori  conciliat.  Nonnulli  lene  purgans  an¬ 
te  usum  ejus  suadent.  Ad  unam  vel  duas 
sexagesimas  horae  partes  in  aqua  mansisse  sat 
erit :  quo  enim  diutius  mergitur  aeger  eo  mi¬ 
nor  erit  renixus  excitatus,  et  utilitas.  Corpus 
linteis  asperis  bene  siccandum,  tum  bene 
exercitandum  est.  Quum  vero  hoc  balneo 
uti  saepe  incommodum  sit :  spongia  cervices 
et  pectora  mane  humectare,  perutile  erit.  Hoc 
modo  paribus  aquae  et  aceti  portionibus  nocte 
et  mane  egomet  diu,  cum  beneficio  manifes¬ 
tissimo,  usus  sum. 

T onica . — Hujus  nominis  medicamenta  max- 

ima  usurpata  sunt  cortex  cinchonae  ;  varia 
ferri  praeparata,  qualia  sunt  carbonas,  sul- 
phas,  aquae  clialy beatae.  Infusa,  quoque, 
amara  adhibentur.  Saepe  perdifficile  est  pro¬ 
clivitatem,  in  hoc  morbo,  ad  dyspepsiam  co¬ 
hibere,  quam  tamen  crebra  absorbentium  et 
rhei  interpositione  arcere  oportet.  “  Creta 
“  et  opium,”  inquit  Bree,  “  Asthmatica  ef- 
“  fectuum  suorum  praestantia  percellent ;  si- 

quando  a  malo  viarum  primarum  irritatio 
“  provenerit.”  Infusum  amarum  optimum 
flores  anthemidis  nobilis  praebent,  ventricu¬ 
lo  grati  et  post  debilitatem  accessionis  Asth¬ 
maticae,  benefici.  Cinchona  cum  acido  sulphu¬ 
ri  co  bene  corroborat :  et  plenis  dosibus  per 
dies  aliquot  sumi  debet,  tum  intermitti,  tum 
repeti,  et  sic  deinceps. 

Exercitatio,  sive  libramine,  sive  naviga¬ 
tione,  cursu,  sive  equo,  sed  maxime  equo,  in¬ 
stitute,  summae  utilitatis  est.  Asthmaticus, 
quoque,  multo  mane  exsurgere  debet,  et  tribus 
quatuorve  millibus  passuum  equo  vectus  do¬ 
mum  ad  jentaculum  redire.  Sed  in  omnibus 

ex  regula  vivere  Asthmaticum  oportet,  quod 
ad  victum,  vitae  genus,  aeris  mutationem  per¬ 
tinet.  Cibus  levis  esse  debet,  concoctu  faci¬ 
lis,  vitatis  omnibus  quicunque  aerem  ventri¬ 
culo  vel  intestinis  generant. 

Victus  animalibus  aptissimus :  cujus  caro 
ovilla,  adipe  liberata,  et  assa  speciatim  lauda¬ 
tur.  Saepius,  sed  parcius  assumi  debet,  quip¬ 
pe  quod  plenus  ventriculus  semper  moleste 
liabeat,  nec  raro  paroxysmi  causa  excitans 
evadat.  Cibus  bene  masticari  debet,  nec  un¬ 
quam  volumine  ejus  liber  septi  transversi  de¬ 
scensus  impediatur.  Coena  inutilis  est,  nec 
ea  nisi  aliquot  ante  somnum  horis  se  indul- 
gere  Asthmaticus  debet. 

Potus  fermentati  omnes,  et  spiritus  vitari 
debent :  licet  nonnulli  cyathum  vini  albi  le¬ 
nioris  post  prandium  ex  aqua  tepida  et  sac¬ 
charo  nihil  nocere  reperiunt.  Sed  aqua  ex 
pane  tosto,  aut  succo  limonum  acidula  facta 
prodest ;  et  caffaea  multis  summo  commodo 
bibitur.  Haec  fortis  esse  debet,  sine  saccharo 

et  lacte.  Vidi  spasmum  commodissime  seda¬ 
re.  Cocoa  quoque  saluberrimum  praestat  jen¬ 
taculum. 

* 

Sed  omnium  remediorum  tutissimum  si¬ 
mul  et  effieacissimum  coeli  locique  mutatio 
est ;  alios  aer  ruris,  alios  oppidorum  juvat ; 
alios  editiorum,  alios  humillimorum  locorum  ; 
alios  liumidus,  alios  siccus  aridissimus  ;  tanta 
est  hujus  mali  singularis  mutabilitas ;  ple- 
rosque  vero  migratio  e  frigida  in  calidam 
regionem  adjuvat,  aliquando  penitus  sana¬ 
vit.  Insula  Madeira,  Gallia  australis,  Italia,. 
Hispania,  Lusitania  loca  Asthmaticis  aptissi¬ 
ma  sunt,  ubi  quidem  manere  debent,  donec 
omnia  Asthmatis  signa  suppressa  sunt ;  novus 
corpori  vigor  additus.  Quin  transitione  haec 
minime  longinqua  ab  Hibernia  Boreali,  in 
Scotiam,  per  hiemem  fere,  academiae  causa,  et 
mente  satis  anxia,  fere  tota  mali  immunitate 
gaudeo :  simul  vero  ac  in  Hiberniam,  blandis¬ 
simae  etiam  anni  tempestate,  animoque  curis 
soluto  redeo,  recurrit  quoque  accerimus  hostis, 
in  uno  exemplo  ante  sextum  reditus  diem ; 

haec  vero  observatio,  perspicacem  Sydenha- 
mum  minime  effugit. 

“  Hinc  accidit  tales,  qui  prospera  valetudine 
tempore  in  aestivo  fruantur,  nihilominus  eos 
morbos  profecto  evadere  in  hieme,  quibus 
sunt  plurimum  obnoxii;  hujusmodi, podagra, 
•  tussis,  asthma,  etc.  Hinc  etiam  discimus,  cum 
item  in  calidiores  regiones  valde  prodest  ut 
remedium  eorum  morborum,  curatio  quorum 
in  frigidioribus  locis  frustra  tentatur.” 

Denique,  dum  aeger  mali  solatium  sub  Jove 
aequiore  petit,  caveat  ne  beneficia  coeli  sibi 
pro  licentia  negligendi  leges  regiminis  ido¬ 
neus,  habeat :  semel  enim  asthmate  affectum 
nullus  aer,  utcunque  benignus  contra  intem¬ 
perantiae  vel  imprudentiae  discrimina  tutari 
potest. 


FINIS. 

B 


Excudebat  Joannes  Moir,  1826. 


